Ühismeede,

17. detsember 1996,

mille nõukogu on vastu võtnud Euroopa Liidu lepingu artikli K.3 alusel Euroopa Liidu liikmesriikide õigusaktide ja tavade ühtlustamise kohta, et võidelda narkomaania vastu ning ära hoida ebaseaduslikku uimastiäri ja võidelda selle vastu

(96/750/JSK)

EUROOPA LIIDU NÕUKOGU,

võttes arvesse Euroopa Liidu lepingut, eriti selle artikli K.1 lõiget 4 ja artikli K.3 lõike 2 punkti b,

võttes arvesse Prantsusmaa algatust,

meenutades, et Euroopa Ülemkogu kiitis 26.–27. juunil 1995. aastal Cannes'i kohtumisel heaks Euroopa uimastivastase võitluse tegevuskavaga seotud töö (1996-1999) ja tunnustas vajadust integreeritud lähenemisviisi järele kõnealuses valdkonnas;

meenutades, et Euroopa Ülemkogu kiitis 15.–16. detsembril 1995. aastal Madridi kohtumisel heaks uimastiekspertide töörühma aruande ning et mõne selle 66 ettepaneku alusel on Euroopa Liidus juba alustatud täpset ja koordineeritut operatiivtegevust kooskõlas Euroopa Ülemkogu juhistega;

meenutades, et Euroopa Ülemkogu esitas Itaaliale ja Iirimaale üleskutse valmistada eesistujariikidena pärast liikmesriikidega, komisjoniga, Europoli uimastiüksusega ning Narkootikumide ja Narkomaania Euroopa Järelevalvekeskusega konsulteerimist ette tegevuskava, milles võetakse arvesse kõnealust aruannet ja mille edusamme uuritakse Euroopa Ülemkogu kohtumisel Dublinis 13.–14. detsembril 1996. aastal;

pidades silmas, et Euroopa Ülemkogu rõhutas 21.–22. juunil 1996. aastal Firenzes liikmesriikide tugevdatud koostöö olulisust uimastivastases võitluses;

pidades silmas, et samal kohtumisel märkis Euroopa Ülemkogu taas, et on oluline viia kiiresti lõpule uurimus, mis käsitleb liikmesriikide õigusaktide ühtlustamist ning selle mõju uimastite tarbimise vähenemisele ja nende ebaseaduslikule ärile;

pöörates tähelepanu Euroopa Ülemkogu Madridi ja Firenze kohtumistel nõutud aruandele siseriiklike uimasteid käsitlevate õigusaktide ühtlustamise kohta;

meenutades Iirimaa eesistumise ajal uimastivastasele võitlusele omistatud tähtsust ning Euroopa Ülemkogu Madridi ja Firenze kohtumiste juhiste kohaselt tehtud algatusi, et anda küsimusele konkreetne sisu, eelkõige nõukogu resolutsiooni tõsiste uimastiärijuhtude eest karistamise kohta;

pidades silmas, et liikmesriigid täidavad ÜRO 1961., 1971. ja 1988. aasta konventsioonidest tulenevaid kohustusi ning kontrollivad kõnealuste konventsioonide täpse järgimise tõhustamise viise, aidates eelkõige kolmandatel riikidel täita oma kohustusi;

pidades silmas, et liikmesriigid kinnitavad oma soovi lõpetada ebaseaduslik uimastiäri, et kaitsta ühiskonda selle laastava mõju ja muude uimastite kuritarvitamisest tulenevate tõsiste tagajärgede eest, eelkõige nende eest, mis on seotud ebaseadusliku nõudlusega uimastite järele ja väga suure ebaseaduslikust kauplemisest saadava kasumiga, ning et õigusaktide ja tavade ühtlustamine, mille eesmärk on tõhustada koostööd, oleks positiivne panus kõnesoleva eesmärgi saavutamisse;

osutades Euroopa sotsiaalset mudelit käsitlevale memorandumile, mille Prantsusmaa esitas Euroopa Ülemkogu kohtumisel 29. märtsil 1996. aastal Torinos, toetades siseriiklike uimastivastast võitlust käsitlevate õigusaktide ühtlustamist;

pidades silmas konkreetseid sünteetiliste uimastite väljatöötamisega kaasnevaid ohtusid;

pidades silmas, et ühtlustamist käsitlevas aruandes, mille nõukogu ja komisjon koostasid vastuseks eespool nimetatud juhistele, tunnistatakse, et sünteetilised uimastid võivad olla kõnealuse aruande prioriteetseks valdkonnaks;

pidades silmas, et ühtlustatud õigusaktide puudumise korral tugevdaksid omavahel kooskõlas olevad tavad Euroopa koostööd narkomaaniavastases võitluses ning ebaseadusliku uimastiäri ärahoidmises ja selle vastu võitlemises;

pidades silmas, et politsei, tolliasutuste ja kohtuorganite vaheline tihe koostöö Euroopas ja rahvusvahelisel tasemel aitaks tõhustada uimastiärivastast võitlust;

pidades silmas, et uimastiärivastane võitlus peab hõlmama narkomaanide seas tehtavat ennetustööd, nende hooldamist ning taastusravi;

osutades uimastisõltuvuse ennetamist käsitlevale ühenduse tegevuskavale, eelkõige selle viieteistkümnele prioriteetsele ettevõtmisele;

pidades silmas, et käesoleva ühismeetme sätted ei piira üldpõhimõtet, et liikmesriik võib säilitada oma territooriumil riikliku uimastivastase võitluse poliitika või seda tugevdada;

piiramata ühenduse volitusi,

ON VASTU VÕTNUD KÄESOLEVA ÜHISMEETME:

Artikkel 1

Liikmesriigid kohustuvad tegema tihedat koostööd narkomaaniavastases võitluses ning püüavad ühtlustada oma õigusaktid, et viia need omavahel kooskõlla Euroopa Liidus ebaseadusliku uimastiäri ärahoidmiseks ja selle vastu võitlemiseks vajalikul määral.

Artikkel 2

Liikmesriigid püüavad viia politsei, tolliasutuste ja kohtuorganite tavad omavahel rohkem kooskõlla, tihendades niiviisi koostööd Euroopas, et ära hoida Euroopa Liidus ebaseaduslikku uimastiäri ja võidelda selle vastu.

Artikkel 3

Liikmesriigid kohustuvad võitlema narkootiliste ja psühhotroopsete ainete ebaseadusliku liikumise, sh narkoturismi vastu ühenduses.

Artikkel 4

Liikmesriigid tagavad, et nende õigussüsteemides on raskete uimastiärijuhtumite eest määratavad kriminaalkaristused kõige karmimad, mida võrreldava raskusastmega kuritegude eest võidakse määrata.

Artikkel 5

Liikmesriigid püüavad koostada ühesugused õigusaktid niivõrd, kuivõrd see on vajalik sünteetiliste uimastitega seotud seadusliku aluse loomiseks või õigusliku vaakumi täitmiseks. Eelkõige soodustavad nad kiire infosüsteemi loomist, mis võimaldaks määratleda kõnealuseid uimasteid keelatud ainetena kohe, kui neid kuskil liikmesriigis esineb.

Artikkel 6

Ilma et see piirakse ühenduse volitusi, kohustuvad liikmesriigid vastu võtma vajalikud meetmed, et tihendada tuntavalt politsei, tolliasutuste ja kohtuorganite vahelist operatiivkoostööd võitluses narkomaania vastu ning ebaseadusliku uimastiäri ärahoidmises ja selle vastu võitlemises.

Artikkel 7

Liikmesriigid tagavad, et narkootilisi ja psühhotroopseid aineid käsitlevatest ÜRO 1961., 1971. ja 1988. aasta konventsioonidest tulenevaid kohustusi täidetakse rangelt ja tõhusalt.

Artikkel 8

Liikmesriigid kohustuvad võtma kõige asjakohasemaid meetmeid, et võidelda narkootiliste omadustega toimeaineid sisaldavate taimede ebaseadusliku kasvatamise vastu.

Artikkel 9

Liikmesriigid kohustuvad, lähtudes oma põhiseaduslikest põhimõtetest ja õigussüsteemide põhiolemusest, käsitlema õigusrikkumisena seda, kui avalikult ja tahtlikult kutsutakse teisi üles või sunnitakse neid mis tahes viisil toime panema narkootilise aine ebaseadusliku kasutamise või tootmisega seotud õigusrikkumist. Nad on eriti valvsad on-line andmeteenuste, eriti Interneti kasutamise suhtes.

Artikkel 10

Miski käesolevas ühismeetmes ei takista liikmesriiki, kes võtab nõuetekohaselt arvesse rahvusvahelisi kohustusi, säilitamast ega võtmast oma territooriumil vajalikuks peetavat lisameedet, et võidelda narkomaania vastu ning ära hoida ebaseaduslikku uimastiäri ja selle vastu võidelda.

Artikkel 11

Liikmesriikide valitsused kohustuvad võtma kõik vajalikud meetmeid, et rakendada käesolev ühismeede kohe, kui see on vastu võetud.

Eesistujariik esitab nõukogule igal aastal aruande käesoleva ühismeetme rakendamise kohta.

Artikkel 12

Käesolev ühismeede jõustub selle vastuvõtmise päeval.

Artikkel 13

Käesolev ühismeede avaldatakse Euroopa Ühenduste Teatajas.

Brüssel, 17. detsember 1996

Nõukogu nimel

eesistuja

I. Yates

--------------------------------------------------